Kommissionens direktiv 2002/8/EF

af 6. februar 2002

om ændring af direktiv 72/168/EØF og 72/180/EØF om fastsættelse af kendetegn og mindstekrav for afprøvning af grøntsagsarternes og landbrugsplantearternes sorter/stammer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 70/457/EØF af 29. september 1970 om den fælles sortsliste over landbrugsplantearter(1), senest ændret ved direktiv 98/96/EF(2), særlig artikel 7, stk. 2,

under henvisning til Rådets direktiv 70/458/EØF af 29. september 1970 om handel med grøntsagsfrø(3), senest ændret ved direktiv 98/96/EF, særlig artikel 7, stk. 2, og

ud fra følgende betragtninger:

(1) Ved Kommissionens direktiv 72/168/EØF af 14. april 1972 om fastsættelse af kendetegn og mindstekrav for afprøvning af grøntsagsarternes sorter/stammer(4) og 72/180/EØF af 14. april 1972 om fastsættelse af kendetegn og mindstekrav for afprøvning af landbrugsplantearternes sorter/stammer(5) fastsættes det, hvilke kendetegn de afprøvninger, der foretages af de forskellige arter med henblik på officiel godkendelse af sorter på medlemsstaternes sortslister, mindst skal omfatte, og hvilke mindstekrav der skal opfyldes ved afprøvningerne.

(2) Administrationsrådet under EF-Sortsmyndigheden, som er oprettet ved Rådets forordning (EF) nr. 2100/94 af 27. juli 1994 om EF-sortsbeskyttelse(6), ændret ved forordning (EF) nr. 2506/95(7), har for nylig udstedt vejledende principper for afprøvningerne.

(3) Der bør være sammenhæng mellem de vejledende principper og fastsættelsen af de kendetegn, som afprøvningerne af arterne mindst skal omfatte, og også de mindstekrav, der skal opfyldes ved afprøvningerne.

(4) Der bør derfor foretages ændringer i direktiv 72/168/EØF og 72/180/EØF.

(5) De nye bestemmelser bør også gælde for sorter, der pr. 31. marts 2002 ikke er blevet godkendt til optagelse i de fælles sortslister.

(6) De i dette direktiv fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

UDSTEDT FØLGENDE DIREKTIV:

Artikel 1

I direktiv 72/168/EØF foretages følgende ændringer:

1) Artikel 1 affattes således: "Artikel 1

1. Medlemsstaterne foreskriver, at de officielle afprøvninger, der foretages med henblik på godkendelse af sorter, mindst skal omfatte følgende kendetegn:

a) for tomat (Lycopersicon lycopersicum L. Karsten ex. Farw.), porre (Allium porrum L.), bønne (Phaseolus vulgaris L.), hvidkål/spidskål (Brassica oleracea L. convar. Capitata (L.) Alef.), blomkål (Brassica oleracea L. convar. Botrytis (L.) Alef. Var. botrytis L.) og salat (Lactuca sativa L.) de kendetegn, der er nævnt i de respektive vejledende principper for afprøvning med titlen 'Protokol for afprøvning af selvstændighed, ensartethed og stabilitet', udstedt af EF-Sortsmyndighedens administrationsråd i henhold til artikel 56 i Rådets forordning (EF) nr. 2100/94(8) og offentliggjort i EF-Sortsmyndighedens Officielle Tidende.

Alle kendetegnene skal undersøges, forudsat at iagttagelsen af et kendetegn ikke umuliggøres af andre kendetegn, og forudsat at iagttagelsen af et kendetegn ikke hindres af de miljøvilkår, som afprøvningen udføres under. Denne bestemmelse berører i øvrigt ikke anvendelsen af bestemmelser, der gælder for grøntsagssorter

b) for andre grøntsagsarter de kendetegn, der er nævnt i bilag I.

2. Medlemsstaterne sikrer:

a) for så vidt angår grøntsagsarter nævnt i stk. 1, litra a), at de mindstekrav vedrørende gennemførelse af afprøvningsplan og afprøvning af vækstbetingelser, der er fastsat i det vejledende princip, som er nævnt i stk. 1, litra a), opfyldes ved afprøvningernes gennemførelse.

b) for så vidt angår andre grøntsagsarter, at de mindstekrav vedrørende gennemførelse af afprøvning, der er nævnt i bilag II, opfyldes ved afprøvningernes gennemførelse."

2) I bilag I udgår punkt 2, 9, 12, 13, 14, 26, 29 og 33.

3) I bilag II, del A, udgår punkt 2, 9, 12, 13, 14, 26, 29 og 33.

Artikel 2

I direktiv 72/180/EØF foretages følgende ændringer:

1) Artikel 1 affattes således: "Artikel 1

1. Medlemsstaterne foreskriver, at de officielle afprøvninger, der foretages med henblik på godkendelse af sorter, mindst skal omfatte følgende kendetegn:

a) ved afprøvning af selvstændighed, stabilitet og ensartethed:

i) for blød hvede (Triticum aestivum L.) og majs (Zea mays L.) de kendetegn, der er nævnt i de respektive vejledende principper for afprøvning med titlen 'Protokol for afprøvning af selvstændighed, ensartethed og stabilitet' udstedt af EF-Sortsmyndighedens administrationsråd i henhold til artikel 56 i Rådets forordning (EF) nr. 2100/94(9) og som offentliggjort i EF-Sortsmyndighedens Officielle Tidende.

Alle kendetegnene skal undersøges, forudsat at iagttagelsen af et kendetegn ikke umuliggøres af andre kendetegn, og forudsat at iagttagelsen af et kendetegn ikke hindres af de miljøvilkår, som afprøvningen udføres under. Denne bestemmelse berører i øvrigt ikke anvendelse af bestemmelser, der gælder for landbrugsplantesorter

ii) for andre landbrugsplantearter de kendetegn, der er nævnt i bilag I, del A.

b) ved afprøvning af dyrkningsværdi og udnyttelse, de kendetegn, der er nævnt i bilag I, del B.

2. Medlemsstaterne sikrer:

a) for så vidt angår blød hvede (Triticum aestivum L.) og majs (Zea mays L.), at de mindstekrav vedrørende gennemførelse af afprøvningsplan og afprøvning af vækstbetingelser, der er fastsat i de vejledende principper, som er nævnt i stk. 1, litra a), nr. i), opfyldes ved afprøvningernes gennemførelse.

b) for så vidt angår andre landbrugsplantearter, at de mindstekrav vedrørende gennemførelse af afprøvning, der er nævnt i bilag II, opfyldes ved afprøvningernes gennemførelse."

2) I bilag I, del A:

a) udgår "Blød hvede" og "Triticum aestivum L." i punkt 39

b) udgår punkt 41.

3) I bilag II:

a) ændres "3.1. Selvbestøvende arter" til "3.1. Andre selvbestøvende arter end blød hvede"

b) udgår punkt 3.3.

Artikel 3

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. marts 2002. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Direktivet gælder for alle sorter, der pr. 31. marts 2002 ikke er godkendt til optagelse i den fælles sortsliste over grøntsagsplantearter eller den fælles sortsliste over landbrugsplantearter.

Er de officielle afprøvninger, der foretages med henblik på godkendelse af sorter, påbegyndt før den dato, enten helt eller delvis i henhold til de oprindelige bestemmelser i direktiv 72/168/EØF eller 72/180/EØF, skal de pågældende sorter ikke underkastes nye afprøvninger for at påvise, at de er i overensstemmelse med de nye bestemmelser.

3. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 4

Dette direktiv træder i kraft på syvendedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 6. februar 2002.

På Kommissionens vegne

David Byrne

Medlem af Kommissionen

(1) EFT L 225 af 12.10.1970, s. 1.

(2) EFT L 25 af 1.2.1999, s. 27.

(3) EFT L 225 af 12.10.1970, s. 7.

(4) EFT L 103 af 2.5.1972, s. 6.

(5) EFT L 108 af 8.5.1972, s. 8.

(6) EFT L 227 af 1.9.1994, s. 1.

(7) EFT L 258 af 28.10.1995, s. 3.

(8) EFT L 227 af 1.9.1994, s. 1.

(9) EFT L 227 af 1.9.1994, s. 1.